Иван Вазов
Пред бюста на Данте в Пинчио
сонет

chitanka.info

О, мисъл, твойте вихрени крила

не знаят бездни, висоти, прегради!

Кометата, гръмовната стрела

полетът твой оставя ги назади.

Пространства, тайни, векове, числа —

във твойта власт съдбата ги отдаде,

вдън-ада пъплиш и щом чуйш: ела!

Фърчиш, летиш с небесните лампади.

Алигиери, де се взираш ти?

Що гони твойта мисъл — демон бесен!

Какви там гледаш духове, мечти?

На Беатриче лика ли чудесен?

На ада грозните ли тъмноти?

Или се вслушваш в някой химн небесен?

Рим

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.